text: Togene mellem Jelling og Vejle kører igen i aften
  28 december 2015 kl. 12.31
  Et dæmningsskred i Grejsdalen nåede at lamme togdriften mellem Vejle og Jelling i et døgn. Mandag aften kører togene igen. 
  Banedanmark har arbejdet hele natten for at få etableret kørevejen mellem Vejle og Jelling, efter et dæmningsskred søndag eftermiddag gør, at togene pt. holder stille.
  - Da vi ankom til stedet i går var der utrolig meget vand. Det værste er løbet af, men nu skal vi have bygget det stykke af dæmningen op igen, siger Anne Nielsen, der er sektionschef i Banedanmark, til TV SYD.  
  Nu er der dog gode nyheder til togpendlerne. Ifølge Banedanmark kører de første tog nemlig fra Jelling mod Vejle klokken 18.42, mens det første tog den modsatte vej kører klokken 19.02.
  - Vi har arbejdet igennem natten for at få etableret kørevej og stabiliseret grøfter, gennemløb og dræn, siger Anne Nielsen.
  Hun forklarer dog, at der efterfølgende kommer nogle natspærringer, så Banedanmark kan få repareret det sidste ved dæmningen.
  